Albert Hurt

Albert Hurt (sündinud 22. aprillil 1999) on eesti võrkpallur.

Albert kuulub Eesti võrkpallikoondisse alates 2018. aastast ning hooajast 2023/24 mängib ta Rumeenia kõrgliigaklubis CSM Brașovi Coronas.

Sportlaskarjäär

Koondis

Noortekoondis
Aastatel 2014–2018 kuulus Albert Eesti noormeeste koondisse (sündinud 1999. aastal ja hiljem), kelle vanemtreeneriteks oli Urmas Tali. 2015. aastal võideti EEVZA U17 meistrivõistlustel Poolas kolmas koht. Koondisega osaleti omavanuste Euroopa meistrivõistluste valikturniiridel, kuid finaalturniiridele pääseda ei õnnestunud.

Eesti võrkpallikoondis
2018. aastal liitus Albert Eesti võrkpallikoondise B-koondisega. Ta debüteeris Eesti koondise eest samal aastal Rakveres toimunud sõprusmängus Slovakkia võrkpallikoondise vastu, mis võideti 3:0. Euroopa meistrivõistluste finaalturniiril on ta Eestit esindanud aastal 2021. Euroopa liigas on ta kuulunud koondisse kolmel turniiril (2021, 2022 ja 2023).

Klubivõrkpall
Albert liitus hooajal 2016/17 Eesti meistriliiga klubiga Selver Tallinn, kus ta pidi platsile pääsemiseks võitlema nurgaründajate Rauno Tamme, Karli Alliku ja Oliver Oravaga. Klubi tuli Eesti meistriks ning sai Eesti karikavõistlustel teise koha. Albert jätkas Selver Tallinnas ka järgneval hooajal, kui meeskonnas oli palju noormängijaid ning Albert kuulus meeskonna põhikuuikusse. Medalitele sel hooajal ei jõutud. Albert jätkas ka kolmandal hooajal (2018/19) Selver Tallinnas, kui samuti ühtegi medalit ei võidetud.

Hooajaks 2019/20 vahetas Albert Eestis klubi ning liitus Bigbank Tartuga, kus ta mängis samuti kolm hooaega. Esimesel hooajal võideti Eesti karikavõistlused; see jäi ka sellel hooajal ainukeseks välja mängitud tiitlivõistluste võiduks, kuna ülejäänud võistlused peatati kevadel koroonapandeemia tõttu. Teisel hooajal (2020/21) saadi Eesti karikavõistlustel teine koht ning tuldi Eesti meistriks. Albert valiti Credit24 Meistriliiga jaanuari parimaks mängijaks. Hooaja viimases faasis, Credit24 Meistriliiga poolfinaalis, sai ta vigastada ning pronksimängus meeskonda aidata ei saanud. Esimesel kahel hooajal jagas ta põhiliselt mänguaega Märt Tammearu ja Stefan Kaibaldiga. Kolmandal hooajal (2021/22) osales klubi CEV Meistrite Liiga ja CEV Cupi eelringides, kuid kummaski sarjas põhiturniirile pääseda ei õnnestunud. Klubi võitis kõik kohalikud sarjad: Eesti karikavõistlused, Eesti meistrivõistlused ja Credit24 Meistriliiga. Albert valiti nii Credit24 Meistriliiga kui Eesti meistrivõistluste kahe parima nurgaründaja hulka.

Hooajaks 2022/23 sõlmis Albert esimese välislepingu ning liitus Saksamaa kõrgliiga klubiga Herrsching WWK Volleys. Klubi osales CEV Cupil, kus 1/32 finaalist edasi pääseda ei suudetud. Saksamaa karikavõistlustel ja Saksamaa meistrivõistlustel jõuti veerandfinaali. Albert oli hooaja teises pooles umbes kuu aega vigastuse tõttu platsilt eemal, kuid muidu oli üks meeskonna põhimängijaid ning tunnustati neljas mängus ka parima mängija auhinnaga.

Saavutused

Klubivõrkpall
Balti liiga
2021/22  Bigbank Tartuga

Riikide meistrivõistlused
2016/17  Eesti meistrivõistlused Selver Tallinnaga
2020/21  Eesti meistrivõistlused Bigbank Tartuga
2021/22  Eesti meistrivõistlused Bigbank Tartuga

Riikide karikavõistlused
2016/17  Eesti karikavõistlused Selver Tallinnaga
2019/20  Eesti karikavõistlused Bigbank Tartuga
2020/21  Eesti karikavõistlused Bigbank Tartuga
2021/22  Eesti karikavõistlused Bigbank Tartuga

Individuaalsed auhinnad
2021/22 Balti liiga parim nurgaründaja
2021/22 Eesti meistrivõistluste parim nurgaründaja

Koondis
2021  Euroopa Liiga

Tunnustus
 Hooaeg 2017/18 – Eesti parim noorvõrkpallur noormeestest

Viited

Välislingid
Albert Hurt Mängija profiil CEV kodulehel
Albert Hurt Volleybox
Albert Hurt Nisse Huttunen International Sports Agency
Albert Hurt Eesti Võrkpalli Liit

Eesti võrkpallurid
Sündinud 1999